Tallinna parimas asukohas on uutel büroopindadel vabade pindade osakaal 15% ja kui vaadata ainult rendipindu, siis koguni 25%, ütles Kinnisvaraeksperdi analüütik Veronika Ilsjan. Normaalseks vakantsuseks võib tema sõnul pidada 3-5%. Tartus ja Pärnu uutes hoonetes on vakantsus veidi vähenenud mõne aasta taguselt 30%-lt 20-25%-ni.
Vaatamata suurele vabade pindade osakaalule on omanikel jätkuvalt kõrged renditasu ootused ja eksklusiivsemas asukohas on renditasud hakanud taas tõusma, tõdes Ilsjan. Näiteks on Tallinnas Tartu mnt läbimurde ümbruses tipprent tõusnud 200 kr/m²/kuus tasemele 220 kr/m²/kuus. Ühelt poolt on põhjuseks asjaolu, et rendileandjad (üle)tähtsustavad rendihinda pinnaühiku kohta kui teatavat hoone maine näitajat, mitte hoone kogutulu. Teiselt poolt viitab see kõrgenenud nõudlusele mõnedes turusegmentides.
Viimase 8 aasta jooksul on Tallinna büroopindade turule lisandunud ca 175 000 m² uut pinda (sh rekonstrueeritud ehk muust kasutusest ümber ehitatud), seega keskmiselt ca 20 000 m² aastas.